REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/410-15

19. oktobar 2015. godine

B e o g r a d

ZAPISNIK

27. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 15. OKTOBRA 2015. GODINE

Sednica je počela u 12,00 časova.

Sednici je predsedavala mr Aleksandra Jerkov, predsednica Odbora.

Sednici su prisustvovali: Marko Atlagić, Irena Aleksić, Mileta Poskurica, Anamarija Viček, Ljubiša Stojmirović, Vladimir Orlić, Nevenka Milošević, Miletić Mihajlović (zamenik Žarka Obradovića), Gordana Topić (zamenik Dijane Vukomanović), Ninoslav Stojadinović, Olena Papuga, Jelisaveta Veljković i Milena Bićanin, članovi Odbora.

Sednici nisu prisustvovali: Milan Knežević, Nebojša Petrović i Riza Halimi, kao ni njihovi zamenici.

Sednici su prisustvovali i narodni poslanici: Milorad Mijatović, Darko Laketić, Zoran Živković i Vladimir Pavićević, koji nisu članovi Odbora.

Sednici su prisustvovali iz Ministarstva prosvete , nauke i tehnološkog razvoja Milovan Šuvakov, pomoćnik ministra, Dragan Todorović, šef Odseka za visoko obrazovanje i Ljiljana Todorović, savetnik u Ministarstvu.

Sednici su prisustvovali: Vojkan Nestorović, Mirjana Mirić, Snežana Janićijević Hudomal, Aleksa Andrejević, Aleksandar Đorac i Milica Mijović, podnosioci predstavke sa Medicinskog fakulteta u Prištini sa privremenim sedištem u Kosovskoj Mitrovici, kao i dekan tog fakulteta Rade Grbić, zatim drugi podnosilac predstavke, dr Mirjana Stojanović-Tasić i treći podnosilac predstavke, prof. dr Zora Konjović, kao i prof. dr Miroslav Trajanović, predsednik Matičnog naučnog odbora za elektroniku, telekomunikacije i informacione tehnologije u Ministarstvu prosvete, nauke i tehnološkog razvoja.

**Na predlog predsednice Odbora, usvojen je sledeći:**

D n e v n i r e d

1. **Informacija o pritužbama u vezi sa radom visokoškolskih ustanova-organa poslovođenja;**
2. **Razno.**

Pre prelaska na razmatranje tačaka dnevnog reda, usvojen je zapisnik **26.** sednice.

Prva tačka dnevnog reda: **Informacija o pritužbama u vezi sa radom visokoškolskih ustanova-organa poslovođenja**

Povodom predstavke grupe profesora Medicinskog fakulteta u Prištini sa privremenim sedištem u Kosovskoj Mitrovici, u obrazlaganju predstavke o navodnim nepravilnostima i nezakonitostima u radu dekana Fakulteta, prof dr Radeta Grbića, učestvovali su prof. dr Snežana Janićijević-Hudomal, prof. dr Aleksandar Đorac i doc. dr Milica Mijović. On su istakli sledeće: da je fakultetu odobreno da na prvu godinu studija opšte medicine upiše 80 studenata, ali da je do sada upisano 30 studenata više, po kom redosledu i po kojim pravilima poznato je samo dekanu fakulteta, jer na Nastavno-naučnom veću to nikada nije izglasano; da je nakon njihovog obraćanja nadležnim ustanovama, sa sajta fakulteta uklonjena, u periodu novogodnšnjih praznika, rang lista septembarskog prijemnog roka, a radnici službe fakulteta, pod pritiskom dekana, izvršili nezakonitu izmenu dokumentacije za više studenata; da je u prethodne dve godine na fakultetu poništeno više konkursa nego od iseljenja fakulteta iz Prištine, najčešće zato što su se na nameštene konkurse javljali kandidati sa boljim rezultatima; da je dekan Rade Grbić nezakonito, na štetu dela zaposlenih, promenio Sporazum sa KBC Priština kojim je nelegalno zamenjen u arhivi prethodni sporazum, ali je datum zavođenja dokumenta ostao 16.07.2012. godine iako je dekan preuzeo funkciju 1.10.2012; da su u radni odnos primljena deca i rođaci nekoliko profesora, a dekan je na NNV u raspravi po ovom pitanju, jasno izneo da za nekim konkursima uopšte nije postojala potreba; da su nezakonito na studije primljeni studenti privatnog neakreditovanog fakulteta US Medical School, a pojedini od njih (kao ćerka bivšeg rektora prof. Radivoja Papovića) primljeni su na poslednju godinu studija iako je to suprotno Statutu (čl.109 st.b); da su nekim studentima priznati ispiti i nakon uvođenja tog fakulteta u stečaj, a naknadno poništeni; da su studentima doktorskih studija, koji nisu prisustvovali niti jednom predavanju, overeni semestri, a jednom od njih (ponovo dr Igoru Grbiću-bratancu dekana) je nakon samo 18 meseci od upisa na doktorske studije, suprotno Statutu (čl. 123 st.2 i čl. 126), odobrena prijava teme doktorske disertacije; takođe, na doktorskim studijama Medicinskog fakulteta upisani su studenti mimo odobrenih akreditacionih normi; da zarade i liste zarada nisu usklađene sa Zakonom o radu, a obračun plata se ne vrši u skladu sa zakonom, jer najniža isplaćna osnovna zarada na fakultetu u novembru bila je 15.000 dinara, iako je minimalna cena rada za novembar u Republici Srbiji 18.400 dinara; da je politika zapošljavanja u suprotnosti sa preporukama Vlade Republike Srbije, pa je u poslednje dve godine broj zaposlenih povećan za četvrtinu, odnosno primljeno je preko 40 novih radnika; da su u Izveštaju o izvršenom delimičnom upravnom nadzoru inspekcije Ministarstva prosvete, nauke i tehnološkog razvoja nad radom Medicinskog fakulteta od 19.05.2015. godine, potvrđeni skoro svi navodi iz predstavke; da dekan u ostavljenom roku nije otklonio nepravilnosti na koje je ukazano u izveštaju Inspekcije, niti je izveštaj dostavio Savetu fakulteta i Nastavno-naučnom veću, obmanjjući ove organe da je za prijem studeneta iz US Medical School dobio nalog bivšeg ministra prof. dr Tomislava Jovanovića (2012.) i sadašnjeg, ministra dr Srđana Verbića, a ne samo apel, kako se u njihovim dopisima stvarno navodilo.

Odgovarajući na iznete primedbe, dekan Medicinskig fakulteta, prof. dr Rade Grbić, na početku svog izlaganja citirao je član 73. Zakona o visokom obrazovanju, istakavši kako nije dekan taj koji deli nastavnike na kliničare i predkliničare, već zakon, i kako u istom jasno stoji da jedini nastavnici koji imaju pravo na deo zarade u zdravstvu jesu nastavnici na kliničkim predmetima. Zatim je ukazao na dve nepravilnosti koje je zatekao kada je izabran na mesto dekana, prvo da su nastavnici na predkliničkim predmetima primali zaradu i u zdravstvu i drugo da su nastavnici na kliničkim predmetima primali punu zaradu i u zdravstvu i u prosveti. Republički fond za zdravstveno osiguranje obustavlja isplatu zarada u vreme prethodnog dekana jer se on oglušuje o dopis državnog sekretara od 5.7.2012. godine u kome navodi da je, u cilju rešavanja problema obustave isplata zarada, neophodno da hitno a najkasnije do 30.7.2012. godine, po članu 73. Zakona o visokom obrazovanju, nastavnici koji izvode nastavu iz kliničkih predmeta sačine ugovor sa KBCom Priština. Što se tiče pitanja broja zaposlenih, ukupan broj zaposlenih na početku mandata bio je 255 a danas je 247 što stoji u izveštaju Anketnog odbora za KiM. Prema tome, neistina je da je primljeno 42 radnika u vreme zabrane prijema. Što se tiče platnih listić, oni se štampaju i pakuju u koverte sa imenom i prezimenom i nalaze se kod sekretarice dekana gde se mogu podići. U vezi US Medical Ѕchool-a, dekan je pročitao deo dopisa iz Ministarstva prosvete i dodao da su na osnovu njega studenti primljeni na Medicinski fakultet u Prištini i Medicinski fakultet u Kragujevcu. Odluka o prijemu studenata je odobrena i jednoglasno usvojena na Nastavničkom veću. U vreme kada je US Medical Ѕchool dobio rešenje za rad, nisu postojale akreditacije, kasnije, pošto oni nisu uspeli da je dobiju, otvoren je stečajni postupak. Ministar po zakonu ima obavezu da reši problem studenata kada dođe do prestanka rada visokoškolske ustanove. Na kraju je još dodao, da nigde u dopisu iz Ministarstva nije stajalo da se poništava prijemni ispit US Medical Ѕchool-a.

Pomoćnik ministra Milovan Šuvakov, rekao je da je Ministarstvo reagovalo na pritužbe i izvršilo inspekcijski nadzor i naložile mere zbog uočenih propusta. Služba ministarstva nadležna za inspekcijski nadzor je utvrdila koji ispiti ne mogu biti vrednovani kao položeni jer je u međuvremenu otvoren stečajni postupak u US Medical Ѕchool, te su ti ispiti poništeni. Nakon toga, dekan, Rade Grbić, obavestio je 17. jula 2015. godine Ministarstvo o preduzetim merama u cilju otklanjanja uočenih nepravilnostia, a da bi zatim Ministarstvo dobilo informaciju od strane podnosilaca predstavke da postoji sumnja u verodostojnost određene dokumentacije koja je dostavljena od strane dekana Medicinskog fakulteta.

Mirjana Stojanović-Tasić, drugi podnosilac predstavke u vezi sa navodno nepravilnim radom pomenutog dekana, iznela je da je u nekoliko navrata ukazivala na nepravilnosti na katedri za neurologiju i psihologiju na Medicinskom fakultetu u Prištini, sa privremenim sedištem u Kosovskoj Mitrovici. Ona je dodala, da je profesor Milutin Nenadović istovremeno predavao 17 predmeta i uz to bio i direktor bolnice „Laza Lazarević“; da je kao stručni saradnik držala vežbe na ovom fakultetu od 2009. godine, ali da je sa tog mesta uklonjena jer nije glasala za Radeta Grbića prilikom izbora za dekana. Na njeno mesto doveden je Igor Grbić, bratanac dekana, koji je već prethodno zaposlen u bolnici Laza Lazarević i istovremeno je primao platu kao zaposleni u bolnici i kao zaposleni na fakultetu, a da pri tome nije održao ni jednu vežbu. Ista osoba je zbog bliskosti sa dekanom ubrzano napredovala i u postupku sticanja doktorskog zvanja pa je tako u jednom danu Igor Grbić odbranio tri seminarska rada. Po kazivanju podnositeljke predstavke, njoj je dat otkaz ugovora o radu, a zatim je donet novi pravilnik koji je prilagođen kandidatkinji koja treba da bude primljena.

Prof. Rade Grbić, dekan Medicinskog fakultetu u Prištini, sa privremenim sedištem u Kosovskoj Mitrovici odbacio je optužbe i dodao da je 29. septembra 2015. godine prosvetna inspekcija donela rešenje kojim je utvrđeno da on, kao dekan nije učinio ni jednu zloupotrebu u toku izbornog postupka u kome je učestvovala, između ostalih kandidata, i Mirjana Stojanović - Tasić.

Pre izlaganja prof. dr Zore Konjović, čija je predstavka takođe bila na dnevnom redu, predsednica Odbora Aleksandra Jerkov pročitala je dopis koji je prof. dr Rade Doroslovački, dekan Fakulteta tehničkih nauka iz Novog Sada, uputio Odboru jedan sat pre početka sednice u kome kaže da zbog ranije preuzetih obaveza nije u mogućnosti da prisustvuje sednici. Istim dopisom, prof. Doroslovački je ukratko izneo svoje viđenje predstavke prof. Zore Konjović i ukazao da u konkretnom slučaju nije bilo nezakonitog postupanja.

Prof. Zora Konjović, obrazlažući svoju predstavku, navela je da joj je već jedan put produžavan radni odnos na godinu dana (posle navršenih 65 godina života), zbog objektivne potrebe izvođenja nastave. Naučno-nastavno veće Fakulteta tehničkih nauka u Novom Sadu predložilo je ove godine dekanu fakultetu da se njoj ponovo produži radni odnos. Međutim, dekan Doroslovački insistira da ona podnese zahtev za odlazak u penziju, uz opasku da ukoliko to odbije, da će javno izneti da 2003. godine, kada je izabrana za redovnog profesora, nije ispunjavala uslove za izbor u ovo zvanje. Ona je dodala i da je dekan, u cilju pribavljanja dokaza o neregularnosti njenog izbora u zvanje redovnog profesora, obmanom pribavio iskaz penzonisanog profesora Danila Obradovića, koji je već duže vreme teško bolestan.

Prof. Miroslav Trajanović, predsednik Matičnog naučnog odbora za elektroniku, telekomunikacije i informacione tehnologije u Ministarstvu prosvete, nauke i tehnološkog razvoja, rekao je da je matični odbor dao punu podršku prof. Zori Konjović, kao i da je uputio pismo dekanu u kome je rečeno da nije dobro da jedan dekan izražava samovolju i to suprotno stavovima, nastavno-naučnog veća, katedri i veća departmana. Dekan je odgovorio na pismo matičnog odbora i to na jedan uvredljiv način, tako što je predložio da matični odbor podrži izbor prof. Zore Konjović za profesora emeritusa.

U četvoroipočasovnoj raspravi koja je vođena povodom ove tri predstavke, učešće u diskusiji uzeli su sledeći narodni poslanici: Aleksandra Jerkov, Ninoslav Stojadinović, Milena Bićanin, Marko Atlagić, Mileta Poskurica, Anamarija Viček, Ljubiša Stojmirović, Vladimir Orlić, Nevenka Milošević, Miletić Mihajlović, Darko Laketić i Zoran Živković.

S obzirom na to, da na kraju sednice (16,15 časova) nije postojao kvorum za odlučivanje, predsednica Odbora sugerisala je da se predlozi koji su izneti na sednici, dostave svim članovima Odbora kako bi se izjasnili o njima, eventualno ih dopunili ili izmenili, a zatim usvojili na sledećoj sednici.

Članovima Odbora upućeni su putem elektronske pošte sledeći predlozi:

- Da se primedbe koje su iznete na sednici Odbora, posebno one koje se tiču nadležnosti, upravljačkih prava dekana, nadzora nad radom organa upravljanja i sprovođenja odluka inspekcije, uzmu u obzir prilikom izrade novog zakona o visokom obrazovanju;

- Da prosvetna inspekcija ispita navode grupe profesora sa Medicinskog fakulteta u Prištini sa privremenim sedištem u Kosovskoj Mitrovici u vezi sa (ne)sprovođenjem zaključaka te inspekcije od 19.5.2015. godine;

- Da dekan Medicinskog fakulteta u Prištini sa privremenim sedištem u Kosovskoj Mitrovici podnese ostavku na funkciju.

Druga tačka dnevnog reda: **Razno**

U vezi sa ovom tačkom nije bilo diskusije.

Sednica je završena u 16,15 časova.

Sastavni deo ovog Zapisnika čine stenografske beleške urađene na osnovu audio snimka, u skladu sa članom 81. Poslovnika Narodne skupštine.

SEKRETAR PREDSEDNICA

Dragomir Petković mr Aleksandra Jerkov